**REGULAMENTUL**

**privind dubla legitimare**

**CAPITOLUL I. DISPOZITII GENERALE**

**Art.1.** Prezentul regulament stabilește principalele reguli ce trebuie respectate de membrii afiliați atunci când doresc să preia cu dubla legitimare unul sau mai mulți sportivi de la un alt club membru al FRTA .

**Art.2.** Dubla legitimare se realizează în baza cererii de dublă legitimare (anexată) prin care conducerea unui club afiliat solicită ca un sportiv legitimat la o alta structură sportivă, dorește să concureze și pentru acest club respectând anumite clauze (vezi convenția de dublă legitimare).

**Art.3.** Competența privind verificarea documentelor înaintate federației pentru a se efectua dubla legitimare o deține persoana împuternicită, salariată în cadrul federației.

**CAPITOLUL II. DOCUMENTE ȘI PERIOADA DE DUBLĂ LEGITIMARE**

**Art.1.** Cluburile afiliate la FRTA pot solicita și pot încheia convenții de dublă legitimare pentru unul, sau mai mulți sportivi legitimați la o structura sportivă membră a federației, respectând prevederile prezentului regulament.

**Art.2.** Cluburile afiliate la FRTA vor încheia convenții de dublă legitimare o dată cu cererea scrisă, numai pentru sportivi la categoria de vârstă copii / juniori II / cadeți / juniori I si seniori.

**Art.3.** Perioada pentru care se poate încheia dubla legitimare **NU** poate depăși 5 ani calendaristici.

**Art.4.** Sportivul care are înscrisă pe legitimație dubla legitimare obținută în urma aprobării dată de federație, nu poate concura la aceeași competiție, la aceeași divizie sau la aceeași categorie de vârstă decât pentru unul din cele doua cluburi. În formularul de înscriere sportivul poate fi înscris la individual pentru o categoria de vârstă la un club, iar la celălalt club poate fi înscris la alta categorie de vârstă sau la echipe sau echipe mixte dacă programul competiției îi permite.

**Art.5.** Cererea de dublă legitimare împreună cu convenția de dublă legitimare semnată și parafată de cele două structuri sportive se vor înainta federației pentru aprobare în orice perioadă a anului.

**Art.6.** Convenția de dublă legitimare va conține obligatoriu:

 - adresa celor doua cluburi, nr. C.I.S. ( certificatul de identitate sportivă), adresa de email, telefon;

 - competițiile și categoriile de vârstă unde vor participa pentru clubul la care sunt legitimați și competițiile și categoriile de vârstă la care vor participa pentru clubul cu care au dublă legitimare;

 - obligațiile fiecărui club față de clubul partener și față de sportiv;

 - aprobarea FRTA înscrisă pe formularul tip de convenție.

**Art.7.** Cererea de dublă legitimare și convenția au formular standard postat pe site-ul FRTA.

**CAPITOLUL III. ALTE CLAUZE**

**Art.1.** Eventuale litigii care pot apărea în legătură cu obligațiile asumate de cele două părți semnatare ale Convenției de dublă legitimare se pot rezolva amiabil, în caz contrar sesizarea unei părți însoțită de documente în original va fi judecată în prima instanță de Comisia de Disciplină a FRTA.

**Art.2.** Dubla legitimare va fi înscrisă pe legitimația sportivului de către FRTA precizându-se perioada de valabilitate.

**Art.3.** Cu data aprobării prezentului Regulament se abrogă toate dispozițiile anterioare.

**CAPITOLUL IV. DISPOZIȚII FINALE**

**Art.1.** Prezentul Regulament a fost aprobat în ședința Consiliului Director din data de 05.01.2022 și intră în vigoare de la data aprobării.

**Art.2.** După aprobarea Regulamentului de către Consiliul Director, acesta va fi postat pe site-ul FRTA .

p. CONSILIUL DIRECTOR

PREȘEDINTE

Cornel Răzvan MILAN

